崑山慧聚寺集句
作者：葛次仲
朝代：宋

paragraphs: 全吳臨巨溟，青山天一隅。
靜境林麓好，勝槩凌方壺。
泓泓野泉潔，曖曖烟谷虛。
攀雲造禪扃，躋險築幽居。
道人刺猛虎，復來薙榛蕪。
咄嗟檀施開，以有此屋廬。
側疊萬古石，功就豈斯須。
磥砢成廣殿，鬼工不可圖。
有窮者孟郊，過此亦躊躇。
賦詩留巖屏，詞律響瓊琚。
我訪岑寂境，幸與高士俱。
時升翠微上，凉閣對紅蕖。
岸幘偃東齋，果藥雜紛敷。
上方風景清，華敞綽有餘。
高窗瞰遠郊，萬壑明晴初。
賞愛未能去，頳霞照桑榆。
老僧道機熟，閑持貝葉書。
秉心識本源，高談出有無。
茗酌待幽客，頓令煩抱舒。
儒道雖異門，意合不爲殊。
抖擻垢穢衣，惟有牟尼珠。
餘生願休止，投策謝歸塗。